KLASA: 034-05/25-01/22

URBROJ: 711-02-02/07-2025-4

Zagreb, 20. veljače 2025.

 **MARKO GLUVAKOVIĆ**

**direktor trgovačkog društva RAZVOJNA AGENCIJA SRIJEM d.o.o.**

**Predmet: mišljenje na zahtjev obveznika Marka Gluvakovića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 13. veljače 2025. zaprimilo zahtjev za mišljenjem kojeg je podnio obveznik Marko Gluvaković, direktor trgovačkog društva RAZVOJNA AGENCIJA SRIJEM d.o.o.

Obveznik u zahtjevu traži mišljenje postoji li ikakav sukob interesa između društva RAZVOJNA AGENCIJA SRIJEM d.o.o. i njega kao direktora koji bi ugrozio njihovu suradnju.

U svrhu davanja potpunog mišljenja, Povjerenstvo je dana 14. veljače 2025. od obveznika zatražilo konkretiziranje okolnosti na koje se odnosi predmetni zahtjev, a koje bi se mogle definirati kao potencijalni i/ili stvarni sukob interesa (npr. ima li obveznik dionice odnosno udjele u vlasništvu nekog trgovačkog društva, je li nositelj obiteljskoga poljoprivrednog gospodarstva, obnaša li istovremeno drugu javnu dužnost, itd.). Isto tako, od obveznika je zatražena i dostava podatka o tome na kojem je radnom mjestu i kod kojeg poslodavca bio zaposlen prije početka obnašanja dužnosti direktora društva RAZVOJA AGENCIJA SRIJEM d.o.o., je li u navedenom razdoblju radio u nekom o radnih tijela, kao i podatak je li u tom razdoblju obavljao poslove istovjetne poslovima koji predstavljaju djelatnost navedenoga trgovačkog društva.

Obveznik se na navedeno traženje Povjerenstva očitovao istoga dana 14. veljače 2025. te je naveo da nema dionice ni u jednom trgovačkom društvu, da nije vlasnik obiteljskoga poljoprivrednog gospodarstva te da ne obnaša nikakvu drugu dužnost. Navodi da je prije ove dužnosti v.d. direktora Razvojne agencije Srijem radio studentske poslove konobarenja i druge povremene poslove.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 72. sjednici održanoj 20. veljače 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje vodi i ustrojava, kao i uvidom u Sudski registar Trgovačkog suda u Osijeku utvrdilo da Marko Gluvaković profesionalno obnaša dužnost direktora trgovačkog društva RAZVOJNA AGENCIJA SRIJEM od 13. siječnja 2025., a čiji je jedini član Općina Nijemci kao jedinica lokalne samouprave. Imenovani je u navedeni sudski registar upisan i kao osoba ovlaštena za zastupanje spomenutoga trgovačkog društva.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona pa je stoga Marko Gluvaković, povodom obnašanja dužnosti direktora društva RAZVOJNA AGENCIJA SRIJEM d.o.o., obveznik ZSSI-a te je dužan postupati u skladu s njegovim odredbama.

Odredbom članka 2. stavka 1. ZSSI-a propisano je da obveznici u obnašanju javne dužnosti ne smiju svoj privatni interes stavljati ispred javnog interesa, dok stavak 2. istog članka propisuje da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), odnosno kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Članak 6. stavak 1. ZSSI-a propisuje da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana, kao i da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost, dok je stavkom 2. propisano da je obveznik, u slučaju dvojbe o postojanju sukoba interesa, dužan učiniti sve što je potrebno da odijeli privatni interes od javnog interesa.

S obzirom na spomenute navode obveznika, kao i na podatke koje je obveznik prijavio u imovinskoj kartici podnesenoj 13. veljače 2025. povodom stupanja na dužnost direktora društva RAZVOJNA AGENCIJA SRIJEM d.o.o., Povjerenstvo je utvrdilo da u ovom konkretnom slučaju ne postoje okolnosti zbog kojih bi obveznik, obnašanjem dužnosti direktora navedenog društva, moguće bio u potencijalnom ili stvarnom sukobu interesa.

U slučaju da se tijekom obnašanja dužnosti direktora predmetnog društva na strani obveznika pojave okolnosti koje bi se mogle smatrati potencijalnim ili stvarnim sukobom interesa u smislu citiranog članka 2. stavka 2. ZSSI-a ili u slučaju dvojbi oko navedenog, obveznik se upućuje o tome zatražiti mišljenje Povjerenstva, a kako je to propisano citiranim člankom 8. stavkom 3. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Marko Gluvaković, elektroničkom poštom
2. Objava na mrežnim stranicama Povjerenstva
3. Pismohrana